Le Mespris de la vie et consolation contre la mort/« Le service de Dieu cest la profession »
# Le Mespris de la vie et consolation contre la mort/« Le service de Dieu cest la profession »

Le service de Dieu cest la profession Du chevalier Chrestien, qui constant en bataille Contre ses ennemis resolu'ment chamaille, Et non touché de peur fait sa commission ;

Sur la justice assis, non sur l'ambition D'un orgueil esventé, à toute heure il travaille Pour renverser la mort, & la part ou il aille Tousjours pret à mourir, il est en action

Mais le soldat du monde engourdis de paresse Endormis & couché, n'a pas la hardiesse D'oser contre la mort un moment batailler ;

En fin elle le domte, & pendant qu'il sommeille L'ensepulchre aus enfers, car tousjours ne s'esveille Celuy que sans souci nous voyons sommeiller.

